Egredietur chorus ecclesiæ totius, sine cujusquam exemptione nisi ob sonticum morbum, hora decima noctis, et lento pede progredietur cantando, summissa voce lamentabili, psalmos pœnitentiales cum præmissa antiphona ne reminiscaris, quam pronuntiabit subcentor quam poterit longa flebili articulatione, omnibus ante majus altare in genua recumbentibus. Deinde hebdomadarius inchohabit primum psalmum pœnitentialem, quem totus chorus subsequetur alternis versibus quantum fieri poterit, articula, protacta et prolabili pronunciatione. Cum perventum fuerit ad primam stationem S. Germani semper continuando psalmos pœnitentiales, omnibus genibus flexis ante majus altare, chorus recitabit primum caput Lamentationum Hieremiæ alternis versibus, ut distincti sunt in libro Prophetæ, eo contrapuncto quo solent quotidie cantari psalmi post processionem vespertinam, nisi quod secundus versus incipiat ab octava notæ ultimæ primi. Peracta jubilatione totius primi Threni, is qui delectus fuerit qui habeat vocem limpidam, claram, et bene sonantem præmisso Oremus, recitabit cantando, producta et longe articulata pronunciatione orationem Danielis prophetæ quæ scripta est in nono capite prophetiæ Danielis, incipiendo ab iis verbis, Obsecro Domine, continuando eodem vocis tono usque ad hæc verba, cumque adhuc loquerer, et finiet per hæc verba, per Christum Dominum nostrum. Mox prostratus, terram osculabitur, et omnes assistentes pariter. Mox erecti in pedes, repetent continuationem psalmorum pœnitentialium ab eo loco ubi antea substiterint, donec pervenient ad secundam stationem in æde Sanctæ-Mariæ extra-muros, ubi eodem ordine jubilabitur caput secundum Lamentationnum et recitabitur oratio Danielis: et ita chorus progredietur ad tertiam stationem quæ erit in ecclesia Sancti-Eusebii. Quarta statio erit in templo S. Petri. Deinde, rebus omnibus rite peractis, redibit processio eodem ordine ad ecclesiam majorem, ibique finitis septem pœnitentialibus psalmis, ubicumque substiterint, reperetur antiphona ne reminiscaris, cum collectis, actiones nostras, ecclesia tua quæsumus et hostium nostrorum, cum clausula, per Christum. Deinde omnes cum pace ad propria redibunt.